**Valsul nălucilor**

*Cristi*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

încă un gând,

un poem

sau cum s-o numi zădărnicia asta

pătată de cuvinte.

nici oftatul nu-l ştiu pe de rost

deşi mi-e tipărit pe orice respiraţie.

mă lovesc

de toate formele dezagregate de noapte

într-un labirint conturat

de absenţe precoce şi iubiri smulse din rădăcină.

îmi acordez ochii

cu valuri presărate de iluzii.

aici e a ta,

pulsează antitetic

cu minusul de viaţă

din venele mele.

fericirea mea nu zâmbeşte,

nu are de ce,

doar aplaudă

valsul nălucilor.

pe şira spinării am o nuntă.

se adună neîmplinirile

una câte una,

înghesuite pe un cartilaj fragil.

se poartă dresul fanteziei,

totul e o tăcere de cenuşă,

tragicomicul se accentuează

cu fiecare vers de iubire:

“să lăsăm poetul să-şi slăvească decepţia”

se aud doar ecouri picurând din desișul pupilelor.

digul de pe crusta unui obraz cedează.

acum sa vezi prăpăd pe inimă…

degetele mi se îmbracă în crengi,

fiecare cu toamna ei pe creştet.

deja se aud primele zgârieturi

pe foaia îmbătată de partitura ta.

uitasem cum se doare,

arată-mi tu,

pas cu pas.

tango, iubirea mea:

pașii tăi recită marea,

din val în val

mi-ești tot mai mută.

ai mei,

tot mai stingheri pe țărm,

se sting

in sincron cu dragostea absolută.

şi-apoi

să sune clopote păgâne

în miezul unui vid de suflet.

din mine se înfruptă din nou amorţeala

cu o poftă demnă de suspin.